CELEX: 62014CN0179
Language: hr
Date: 2014-04-10 00:00:00
Title: Predmet C-179/14: Tužba podnesena 10. travnja 2014. – Komisija/Mađarska

30.6.2014   
            
            
               HR
            
            
               Službeni list Europske unije
            
            
               C 202/10
            
         Tužba podnesena 10. travnja 2014. – Komisija/Mađarska
   (Predmet C-179/14)
   2014/C 202/12
   Jezik postupka: mađarski
   
      Stranke
   
   
      Tužitelj: Europska komisija (zastupnici: A. Tokár i E. Montaguti, agenti)
   
      Tuženik: Mađarska
   
      Tužbeni zahtjev
   
   Komisija zahtijeva od Suda da:
   
               1.
            
            
               Utvrdi da je Mađarska povrijedila Direktivu 2006/123/EZ Europskog parlamenta i Vijeća od 12. prosinca 2006. o uslugama na unutarnjem tržištu (1) uvođenjem i održavanjem kartičnog sustava SZÉP koji je uređen Uredbom Vlade 55/2011 od 12. travnja i izmijenjen Zakonom CLVI iz 2011. jer:
               
                           —
                        
                        
                           članak 13. Uredbe o kartičnom sustavu SZÉP, tumačen u vezi s člankom 2. stavkom 2. točkom (d) Zakona XCVI iz 1993., člankom 2. točkom (b) Zakona CXXXII iz 1997., člankom 1., člankom 2. stavcima 1. i 2., člankom 55. stavcima 1. i 3. i člankom 64. stavkom 1. Zakona IV iz 2006., isključuje mogućnost da podružnice društava izdaju karticu SZÉP, čime se povređuje članak 14., podstavak 3. i članak 15. stavak 2. točka (b) Direktive 2006/123;
                        
                     
                           —
                        
                        
                           članak 13. Uredbe o kartičnom sustavu SZÉP, tumačen u vezi s člankom 1., člankom 2. stavcima 1. i 2., člankom 55. stavcima 1. i 3. i člankom 64. stavkom 1. Zakona IV iz 2006., člankom 2. stavkom 2. točkom (d) Zakona XCVI iz 1993. i člankom 2. točkom (b) Zakona CXXXII iz 1997., ne priznaje, u svrhu ispunjavanja uvjeta utvrđenih u članku 13. točkama (a), (b) i (c) Uredbe o kartičnom sustavu SZÉP, aktivnost onih grupa društava čije društvo majka nije osnovano u skladu s mađarskim pravom i u čijem su sastavu društva koja se zbog svog oblika ne smatraju društvima mađarskog prava, čime se povređuje članak 15. stavci 1., 2. točka (b) i 3. Direktive 2006/123;
                        
                     
                           —
                        
                        
                           članak 13. Uredbe o kartičnom sustavu SZÉP, tumačen u vezi s člankom 1., člankom 2. stavcima 1. i 2., člankom 55. stavcima 1. i 3. i člankom 64. stavkom 1. Zakona IV iz 2006., člankom 2. stavkom 2. točkom (d) Zakona XCVI iz 1993. i člankom 2. točkom (b) Zakona CXXXII iz 1997., određuje da banke i druge kreditne institucije mogu izdavati karticu SZÉP jer samo one mogu ispuniti zahtjeve iz članka 13. Uredbe o kartičnom sustavu SZÉP, čime se povređuje članak 15. stavci 1., 2. točka (d) i 3. Direktive 2006/123;
                        
                     
                           —
                        
                        
                           članak 13. Uredbe o kartičnom sustavu SZÉP nije u skladu s člankom 16. Direktive 2006/123 jer zahtijeva postojanje mađarske institucije koja će izdavati karticu SZÉP.
                        
                     
         
               2.
            
            
               Podredno, utvrdi da je kartični sustav SZÉP koji je ustanovljen Uredbom Vlade 55/2011 od 12. travnja protivan člancima 49. i 56. UFEU-a jer članci iz Direktive 2006/123 navedeni u točki 1. nisu primjenjivi na odredbe navedene u ovoj točki.
            
         
               3.
            
            
               Utvrdi da je sustav bonova Erzsébet koji je uređen Zakonom CLVI iz 2011. i Zakonom CIII iz 2012., a koji u području izdavanja bonova za hladni obrok uvodi monopol u korist javnih tijela te je stupio na snagu bez usvajanja prikladnih mjera odnosno prikladnog prijelaznog razdoblja, protivan člancima 49. i 56. UFEU-a jer se člancima 1., 5. i 477. Zakona CLVI iz 2011. te člankom 2. stavcima 1. i 2. i člancima 6. i 7. Zakona CIII iz 2012. uvode neproporcionalna ograničenja.
            
         
               4.
            
            
               Mađarskoj naloži snošenje troškova.
            
         
      Tužbeni razlozi i glavni argumenti
   
   Mađarska je u 2011. izmijenila propise o izdavanju bonova za hladni i topli obrok, razonodu i rekreaciju koje su poslodavci dodjeljivali radnicima i koji su se smatrali drugim dohotkom zbog čega su uživali pogodniji tretman u poreznom sustavu i sustavu socijalne sigurnosti. Izmijenjeni propisi stupili su na snagu 1. siječnja 2012. bez prikladnog prijelaznog razdoblja. Prije tih izmjena nacionalni propisi nisu predviđali posebne uvjete u pogledu izdavanja navedenih bonova odnosno njihovog oblika. Nakon donošenja izmjena javna ustanova Magyar Nemzeti Üdülési Alapítvány (Mađarska nacionalna zaklada za rekreaciju) uživa monopolistički položaj u području izdavanja bonova za topli obrok u papirnatom i bonova za hladni obrok u papirnatom ili elektroničkom obliku. Također, propisima se nameću osobito strogi uvjeti za izdavanje bonova za topli obrok, razonodu i rekreaciju tako da se u stvarnosti mogu izdavati isključivo u elektroničkom obliku. Sporne mjere dovele su do isključivanja gospodarskih subjekata godinama prisutnih na tržištu o kojemu je riječ, predstavljaju ograničenje ulasku novih gospodarskih subjekata na tržište i sprečavaju slobodno pružanje usluga. Također, kartičnim sustavom SZÉP tržište se de facto rezervira za tri najveće grupe banaka koje podliježu mađarskom pravu, dok je izdavanje bonova Erzsébet isključivo moguće u okviru državnog monopola. Činjenica da su prihodi javne ustanove koja uživa monopol namijenjeni financiranju socijalnih davanja ne opravdava u dostatnoj mjeri uvedena ograničenja. Sukladno mjerodavnim odredbama Ugovora o FEU i Direktive 2006/123/EZ, ograničenja slobode poslovnog nastana i slobodnog pružanja usluga moguće je uvesti samo kada ona nisu diskriminirajuća i proizlaze iz općeg interesa te uz ispunjenje uvjeta nužnosti i proporcionalnosti.
   
      (1)  Direktiva 2006/123/EZ Europskog parlamenta i Vijeća od 12. prosinca 2006. o uslugama na unutarnjem tržištu (SL L 376, str. 36.) (SL, posebno izdanje na hrvatskom jeziku, poglavlje 13., svezak 47, str. 160.).